b"\n_START_ARTICLE_\nPinassa de la Balma de la Pinassa\n_START_SECTION_\nAspecte general\n_START_PARAGRAPH_\nEs troba en estat moribund, ja que gaireb\xc3\xa9 totes les branques de la meitat superior s\xc3\xb3n mortes.\n_START_SECTION_\nAcc\xc3\xa9s\n_START_PARAGRAPH_\n\xc3\x89s ubicada a la Balma de la Pinassa, a llevant del cim de La Mola i dins del Parc Natural de Sant Lloren\xc3\xa7 del Munt i l'Obac. L'itinerari s'inicia a l'aparcament del Cam\xc3\xad dels Monjos, a la part m\xc3\xa9s enlairada de la urbanitzaci\xc3\xb3 Cavall Bernat. Des del nucli urb\xc3\xa0 de Matadepera hi podem arribar f\xc3\xa0cilment seguint els r\xc3\xa8tols indicadors de la susdita urbanitzaci\xc3\xb3. En arribar a la gran rotonda del Pla de Sant Lloren\xc3\xa7, cal seguir els r\xc3\xa8tols de color verd que indiquen la direcci\xc3\xb3 de l'aparcament (Cam\xc3\xad dels Monjos i La Mola). Aquests r\xc3\xa8tols ens guien, sense possibilitat de p\xc3\xa8rdua, a trav\xc3\xa9s de la laber\xc3\xadntica xarxa de carrers, sempre costa amunt, fins a l'esplanada on deixem el vehicle. Connectem amb l'anomenat Cam\xc3\xad dels Monjos uns metres m\xc3\xa9s enll\xc3\xa0 de l'aparcament, encarant una forta pujada. Al seu capdamunt, tornem a fer cap a un carrer i tombem a la dreta, passant per damunt d'una enorme casa de color blanc. Passem per damunt d'un dip\xc3\xb2sit d'aigua i continuem recte, pel cam\xc3\xad principal. Seguim sempre les indicacions del Cam\xc3\xad dels Monjos (PR-C 31) en direcci\xc3\xb3 a La Mola. Els r\xc3\xa8tols, les estaques i les marques de pintura abunden, de manera que \xc3\xa9s impossible perdre's. Travessem un extens roquetar i connectem amb un cam\xc3\xad que prenem a la dreta. Un parell de minuts m\xc3\xa9s tard fem cap a un altre cam\xc3\xad, ample i fressat, i el prenem de front. Anem remuntant la carena, en direcci\xc3\xb3 nord, ignorant trencalls secundaris a banda i banda. Bifurcaci\xc3\xb3 de camins. Abandonem a l'esquerra el Cam\xc3\xad dels Monjos i prenem el cam\xc3\xad de la dreta, estret i planer (Cam\xc3\xad de la Font Soleia). Al cap de pocs minuts ignorem un viarany que baixa a m\xc3\xa0 dreta i continuem recte, planejant. El cam\xc3\xad voreja la cinglera en clara direcci\xc3\xb3 nord, oferint excel\xc2\xb7lents vistes sobre la Vall del riu Ripoll. Font Soleia, al peu del cingle. Continuem recte. Deixem a m\xc3\xa0 esquerra la costeruda canal de les \xc3\x80nimes (pintura groga i blava) i continuem recte. Pocs minuts m\xc3\xa9s tard tombem un cap de carena i penetrem a l'Obaga de la cap\xc3\xa7alera de la Canal Freda, on s'al\xc3\xa7a la pinassa. El cam\xc3\xad assoleix el fons de la Canal Freda, just al costat de l'entrada d'una cova marcada amb pintura vermella. En aquest punt abandonem el Cam\xc3\xad de la Font Soleia (que inicia una curta pujada) i tombem pel cam\xc3\xad que baixa a la dreta, canall avall a trav\xc3\xa9s de l'alzinar. Cru\xc3\xaflla. Deixem a m\xc3\xa0 dreta el cam\xc3\xad principal, que continua baixant, i prenem un corriol que surt a l'esquerra i que planeja vorejant el cingle. Al cap d'un minut arribem a una nova cru\xc3\xaflla i prenem el sender\xc3\xb3 que s'enfila a l'esquerra. Despr\xc3\xa9s d'una forta pujada arribem al peu de la pinassa. Damunt d'ella es localitza l'acollidora Balma de la Pinassa. Coordenades UTM: 31T X0418468 Y4611066."